Max Euwe

Machgielis (Max) Euwe bio je holandski šahist. Peti je igrač koji je postao svjetski prvak u šahu.

Rođen je u Watergraafsmeeru, blizu Amsterdama. Diplomirao je na Univerzitetu u Amsterdamu, gdje je stekao i doktorat iz matematike. Bio je gimnazijski profesor u Rotterdamu, a kasnije je upravljao računskim IBM-centrom u Amsterdamu. Primjenjivao je svoje znanje iz matematike na problem beskonačne partije šaha koristeći Thue–Morseoveu sekvencu.

Pobijedio je na svim holandskim prvenstvima na kojima je učestvovao od 1921. do 1952, a osvojio je titulu i 1955. Jedini ostali pobjednici u ovom periodu bili su Salo Landau (1936) i Jan Hein Donner (1954). Ukupno je pobijedio rekordnih 12 puta. Postao je amaterski šahovski prvak 1928. Dana 15. decembra 1935, nakon 30 partija koje je igrao u 13 gradova za 80 dana, pobijedio je aktualnog svjetskog prvaka Aleksandra Aljehina. Ova titula bila je veliki podstrek za razvoj šaha u Holandiji.

Titulu je izgubio od Aljehina 1937. Nakon Aljehinove smrti 1946. smatralo se da Euwe ima moralno pravo da bude svjetski prvak, ali je on galantno pristao učestvovati na turniru s pet učesnika koji će dati novog svjetskog prvaka, održanom 1948, na kojem je zauzeo posljednje mjesto. Njegov posljednji veliki turnir bio je u Zürichu 1953.

Iako je bio više od 40 godina stariji od Bobbyja Fischera, imao je snage i istrajnosti da izvuče remi protiv njega (1:1).

Od 1970 (kad je imao 69 godina) do 1978 bio je predsjednik FIDE-a i odigrao je važnu ulogu u organiziranju čuvenog meča između Borisa Spaskog i Fischera.

Napisao je mnogo knjiga o šahu, od kojih su najpoznatije Rasuđivanje i planiranje i niz knjiga o otvaranjima.

U Amsterdamu jedan trg nosi njegovo ime (Max Euwe Plein), gdje se nalazi Max Euwe Stichting (Zadužbina Maxa Euwea), smještena u jednom starom zatvoru. Tu se nalazi muzej Maxa Euwea i velika zbirka šahovskih knjiga.

Njegova unuka Esmee Lammers napisala je dječiju knjigu pod naslovom Lang Leve de Koningin (Neka živi kraljica), koja je vrlo popularna među mladima.

 Citati 
 "Strategija zahtijeva razmišljanje; taktika zahtijeva posmatranje." – Max Euwe
 "Shvata li publika, čak i naši prijatelji kritičari, da Euwe bukvalno nikad nije napravio nepouzdanu kombinaciju? Mogao je, naravno, povremeno propustiti da sagleda protivnikovu kombinaciju, ali kad je imao inicijativu u taktičkoj operaciji, njegovi proračuni bili su nepogrešivi." – Aleksandar Aljehin
 "Ako se Richard Réti zanimao samo za izuzetke od pozicijskih pravila, onda je Euwe vjerovatno malo više vjerovao u njihovu nepromjenjivost." – Aleksandar Aljehin
 "On je oličenje logike, genija reda i poretka. Teško bi se mogao nazvati napadačem, iako je sigurno koračao kroz izuzetno kompleksne varijacije." – Hans Kmoch
 "Euwe je slobodno disao jedino kad je bio zagušen poslom." – Hans Kmoch
 "Euwe koji se odmara nije bio Euwe. Njegov moto je rad, rad i samo rad. Rad je njegova zabava, snaga i sudbina." – Hans Kmoch
 "Nešto nije u redu s tim čovjekom. On je tako normalan." – Bobby Fischer

 Izdvojene partije  
 Euwe – Bogoljubov, Budimpešta, 1921, Francuska odbrana, MacCutcheonova varijanta, Laskerova varijacija (C12) – pobjedama poput ove 20-godišnji Euwe povećavao je svoju snagu i iskustvo
 Euwe – Maróczy, meč u Bad Ausseeu, 1921, 4. partija, Odbijeni kraljev gambit, Klasična varijacija, Opća (C30) – vrhunac velikog Maróczyja već je bio malo prošao
 Tarrasch – Euwe, Amsterdam, 1923, Kraljeva indijska odbrana, Normalna varijacija (E90) – u bitki dvojice velikih amaterskih šahista Euwe nagovještava ono što će u kasnijim godinama doći s Kraljevom indijskom odbranom
 G. A. Thomas – Euwe, Karlovy Vary, 1923, Englesko otvaranje, Simetrično. Anti-Benoni varijacija (A31) – u veoma oštroj taktičkoj partiji Euwe demonstrira stil koji će postati popularan u nadolazećim godinama
 Marshall – Euwe, Bad Kissingen, 1928, Torreov napad, Fianchetto odbrana, Euweova varijacija (A48) – Euwe ponovo igra Kraljevu indijsku odbranu kako bi se obračunao s legendarnim napadačem Marshallom
 Euwe – Aljehin, Zürich, 1934, Odbijeni damin gambit. Janowskijeva varijacija (D31) – bijeli primjenjuje divnu taktiku 31. potezom
 Botvinik - Euwe, Hastings, 1934–1935, Caro–Kann odbrana, Panov–Botvinikov napad, Moderna odbrana, Linija Karlovy Vary (B13) – mladi Sovjet Botvinik igrao je svoj prvi turnir na Zapadu, i to omiljenu varijantu, ali bez uspjeha
 Aljehin – Euwe, Amsterdam, 1936, Igra četiri skakača, Španska. Simetrična varijacija (C49) – Euwe izlazi kao pobjednik nakon teške borbe u završnici
 Euwe – Aljehin, meč za titulu svjetskog prvaka, 26. partija, Zandvoort, 1935, Holandska odbrana, Nimzo-holandska. Aljehinova varijacija (A90) – nazvana je "biserom Zandvoorta"; odlučujuća pobjeda u meču i istovremeno lijepa demonstracija snage slobodnih pješaka (slobodnjaka)
 Keres – Euwe, Zandvoort, 1936, Francuska odbrana, Varijacija s napredovanjem pješaka. Nimzowitschev sistem (C02) – borba oko uznapredovalog bijelog e5-pješaka pretvara se u napad na bijelog kralja
 Euwe – Aljehin, meč za titulu svjetskog prvaka (revanš), 17. partija, 1937, Slavenska odbrana, Češka varijacija, Klasični sistem, Glavna linija (D19) – izvanredna preciznost trenutnog prvaka
 Euwe – Aljehin, meč za titulu svjetskog prvaka (revanš), 29. partija, 1937, Odbijeni damin gambit, Polu-Tarrascheva odbrana, Pillsburyjeva varijacija (D40) – Aljehin je ovu partiju nazvao najboljom Euweovom u cijelom meču
 Geler – Euwe, Zürich (kandidatski turnir) 1953, Nimcoindijska odbrana, Sämischeva varijanta, O'Kellyjeva varijacija (E26) – Geler pokušava razbiti Euwea na tabli, ali Euwe žrtvuje topa za smrtonosni protivnapad
 Euwe – Fischer, New York, 1957, Odbijeni damin gambit, Varijanta s izmjenom, Pozicijska varijacija (D35) – bivši prvak uči budućeg prvaka kako da napadne u veoma dosjetljivoj kratkoj partiji

 Literatura 
Svjetski prvaci u šahu, Edward G. Winter (urednik), 1981; 

 Reference 

 Vanjski linkovi 

 1.344 partije Maxa Euwea na Chessgames.com
 Biografija
 Eveove partije na muljadi.org
 25 ključnih pozicija iz partija Maxa Euwea
 Sjećanje na Maxa Euwea (PDF) – lična sjećanja velemajstora Sosonka na 100-godišnjicu Euweovog rođenja

Kategorija:Rođeni 1901.
Kategorija:Umrli 1981.
Kategorija:Nizozemski šahisti
Kategorija:Nizozemski matematičari
Kategorija:Svjetski šahovski prvaci